b"\n_START_ARTICLE_\nAttac\n_START_SECTION_\nOr\xc3\xadgens\n_START_PARAGRAPH_\nAttac es va originar a Fran\xc3\xa7a el 1998, com a grup de pressi\xc3\xb3 a favor de la introducci\xc3\xb3 d'una taxa a les transaccions financeres internacionals (Taxa Tobin), per restringir la volatilitat dels mercats de capitals; al desembre de l'any anterior, Ignacio Ramonet havia escrit un editorial per a Le monde diplomatique en el qual promovia l'aplicaci\xc3\xb3 de la Taxa Tobin i la creaci\xc3\xb3 d'un grup de pressi\xc3\xb3 que actu\xc3\xa9s p\xc3\xbablicament en favor d'aquesta. El 3 de juny seg\xc3\xbcent es va fundar Attac, amb la participaci\xc3\xb3 de nombrosos membres de l'esquerra francesa. En l'actualitat \xc3\xa9s present en la majoria dels pa\xc3\xafsos d'Europa Occidental i en un important nombre de pa\xc3\xafsos africans i sud-americans.\n_START_SECTION_\nReivindicacions\n_START_PARAGRAPH_\nAttac sost\xc3\xa9 que les empreses trasnacionals i els grups de pressi\xc3\xb3 que acaten les seves decisions han contribu\xc3\xaft significativament a reduir el poder de qu\xc3\xa8 disposen els electorats de cada pa\xc3\xads sobre les economies pr\xc3\xb2pies. _NEWLINE_Per a revertir aquesta tend\xc3\xa8ncia, el moviment proposa, entre altres mesures: _NEWLINE_La instauraci\xc3\xb3 de la Taxa Tobin a nivell mundial, el control dels mercats financers, la supressi\xc3\xb3 dels paradisos fiscals i la condonaci\xc3\xb3 del deute extern dels pa\xc3\xafsos del tercer m\xc3\xb3n. _NEWLINE_Aix\xc3\xad mateix reclama una reforma radical de diverses institucions financeres internacionals per tal que s'implementin mecanismes de control democr\xc3\xa0tic sobre les decisions d'aquestes institucions, en especial l'Organitzaci\xc3\xb3 Mundial de Comer\xc3\xa7 (OMC), el Fons Monetari Internacional (FMI), el Banc Mundial (BM), l'Organitzaci\xc3\xb3 per a la Cooperaci\xc3\xb3 i el Desenvolupament Econ\xc3\xb2mic (OCDE) i el Grup dels Vuit (G-8), entre d'altres. _NEWLINE_Encara que Attac \xc3\xa9s totalment cr\xc3\xadtica amb els processos de globalitzaci\xc3\xb3 del capital associats a les idees pol\xc3\xadtiques del neoliberalisme, el moviment no es defineix com un grup antiglobalitzaci\xc3\xb3, sin\xc3\xb3 que prefereix els termes altermundisme o alterglobalitzaci\xc3\xb3, ja que defensa que una pol\xc3\xadtica de globalitzaci\xc3\xb3 en la qual els pa\xc3\xafsos menys afavorits puguin accedir a la regulaci\xc3\xb3 dels intercanvis en la mateixa mesura que els grans centres del capital internacional no t\xc3\xa9 per qu\xc3\xa8 ser negativa.\n_START_SECTION_\nEstructura\n_START_PARAGRAPH_\nEl funcionament del moviment \xc3\xa9s descentralitzat; les organitzacions locals gestionen la seva pr\xc3\xb2pia agenda, organitzant trobades, confer\xc3\xa8ncies i publicacions. D'acord amb la situaci\xc3\xb3 pol\xc3\xadtica i econ\xc3\xb2mica, les accions s'estructuren de manera variable. L'objectiu central \xc3\xa9s, en tots els casos, la formaci\xc3\xb3 ciutadana per a permetre l'oposici\xc3\xb3 intel\xc2\xb7ligent i instru\xc3\xafda a l'hegemonia de l'economia neoliberal._NEWLINE_Attac \xc3\xa9s un dels moviments socials que va impulsar la creaci\xc3\xb3 del F\xc3\xb2rum Social Mundial el gener de 2001, i una de les organitzacions signants del document que va sorgir de la primera edici\xc3\xb3 del f\xc3\xb2rum, el ''Comprom\xc3\xads de Porto Alegre''.\n_START_SECTION_\nCr\xc3\xadtiques\n_START_PARAGRAPH_\nLes pol\xc3\xadtiques econ\xc3\xb2miques promogudes per Attac han estat fortament criticades per membres d'organitzacions financeres internacionals i per diversos economistes, argumentant que constituirien una f\xc3\xb3rmula proteccionista avui obsoleta. _NEWLINE_D'acord amb el model econ\xc3\xb2mic vigent, el proteccionisme perjudicaria els mateixos pa\xc3\xafsos que hauria de defensar al desincentivar el progr\xc3\xa9s tecnol\xc3\xb2gic, i frenaria l'optimitzaci\xc3\xb3 de la producci\xc3\xb3 basada en l'especialitzaci\xc3\xb3 internacional. _NEWLINE_Els seus partidaris, per contra, sostenen que els beneficis de la liberalitzaci\xc3\xb3 es retenen en molt escassa mesura per als productors locals, i que l'establiment d'un llindar m\xc3\xadnim de prosperitat \xc3\xa9s essencial abans de poder pensar a relaxar les mesures pol\xc3\xadtiques de protecci\xc3\xb3 dels grups productius nacionals."